ໃນໄລຍະ 5 ປີຜ່ານມາ ອົງການກວດສອບແຫ່ງລັດ ສາມາດບັນລຸການກວດສອບໄດ້ 448 ເປົ້າໝາຍ, ໄດ້ສ້າງຕັ້ງອົງການກວດສອບປະຈຳພາກເໜືອ, ພາກໃຕ້, ພາກກາງ ແລະ ສາມາດເຊັນບົດບັນທຶກ ຜົນການກວດສອບ ກັບບັນດາເປົ້າໝາຍກວດສອບ ບົນພື້ນຖານຄວາມເປັນເອກະພາບທາງດ້ານ ຫລັກຖານຕົວຈິງ ຕາມຫລັກການວິຊາສະເພາະ ແລະ ອື່ນໆ.
ທ່ານ ນາງ ວຽງທອງ ສີພັນດອນ ປະທານອົງການກວດສອບແຫ່ງລັດ ໄດ້ລາຍງານໃນກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ VIII ໃນວັນທີ 2 ພຶດສະພາ 2017, ນີ້ໂດຍການເປັນປະທານ ຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ວ່າ: ໃນໄລຍະ 5 ປີຜ່ານມາອົງການກວດສອບແຫ່ງລັດ ສາມາດຍາດໄດ້ຜົນສຳເລັດ ໃນຫລາຍດ້ານ ເປັນຕົ້ນ ໄດ້ດຳເນີນການກວດສອບທັງໝົດໄດ້ 448 ເປົ້າໝາຍ ໃນນັ້ນ ໄດ້ກວດສອບບົດສະຫລຸບຂາດຕົວ ການຈັດ ຕັ້ງປະຕິບັດແຜນງົບປະມານແຫ່ງລັດ ຢູ່ບັນດາກະຊວງ, ອົງການ, ບັນດາແຂວງ ແລະ ນະຄອນຫລວງ ຈຳນວນ 219 ເປົ້າໝາຍ, ກວດສອບທະນາຄານ ແລະ ວິສາຫະກິດ ຈຳນວນ 97 ເປົ້າໝາຍ, ກວດສອບໂຄງການເງິນກູ້ຢືມ ແລະ ຊ່ວຍເຫລືອລ້າຈາກຕ່າງປະເທດ ຈຳນວນ 113 ເປົ້າໝາຍ, ດຳເນີນການກວດສອບ, ສົມທົບກັບພາກສ່ວນອື່ນໆ ລວມມີ ກວດ ສອບກອງທຶນສາກົນເພື່ອການພັດທະນາ 6 ເປົ້າໝາຍ, ເຂົ້າຮ່ວມໃນຄະນະກຳມະການກວດສອບ ງົບປະມານກອງເລຂາອາຊຽນ ຈຳນວນ 6 ເປົ້າໝາຍ ແລະ ເຂົ້າຮ່ວມກວດສອບແລກປ່ຽນ ຢູ່ອົງການກວດສອບແຫ່ງລັດ ສສ ຫວຽດນາມ ຈຳນວນ 7 ເປົ້າໝາຍ.
ສຳລັບທິດທາງແຜນການ 5 ປີ ໃນຕໍ່ໜ້າ ຈະສູ້ຊົນກວດສອບໃຫ້ໄດ້ 590 ເປົ້າໝາຍ, ໂດຍຈະປະສານສົມທົບ ກັບກຳມາທິການແຜນການ-ການເງິນ ແລະ ກວດສອບ, ອົງການກວດກາລັດຖະບານ, ສະພາແຫ່ງຊາດ, ກະຊວງການເງິນ, ບັນດາກະຊວງ, ບັນດາແຂວງ, ນະຄອນຫລວງ, ສະພາປະຊາຊົນແຂວງ, ນະຄອນຫລວງ, ພະແນກກວດກາແຂວງ, ນະຄອນຫລວງ ເພື່ອສ້າງກົນໄກການ ຈັດຕັ້ງປະຕິບັດຕາມຜົນກວດສອບ ພ້ອມທັງ ສະໜອງຂໍ້ມູນໃຫ້ອົງການກວດກາລັດຖະບານ ເພື່ອດຳເນີນການກວດກາຕາມພາລະບົດບາດ ໃນ ການດຳເນີນແກ້ໄຂການລະເມີດກົດໝາຍຈາກຜົນກວດສອບ ຕາມມາດຕາ 19 ຂອງກົດໝາຍວ່າດ້ວຍການກວດສອບແຫ່ງລັດ ກ່ຽວກັບການແກ້ໄຂຜົນການກວດສອບ ແລະ ອື່ນໆ./.